TV-evangelis vra wéér borgtogArgieffoto Die Nigeriese pastoor wat van mensehandel en die seksuele misbruik van nagenoeg 30 meisies in Suid-Afrika beskuldig word, sal na verwagting Dinsdag weer in die Port Elizabeth-landdroshof om borgtog aansoek doen omdat daar glo nuwe inligting aan die lig gekom het. Die pastoor het nou regsverteenwoordigers van Mcloughlin Porter in Vereeniging aangestel. Sy naam word weerhou tot hy in die hof gepleit het. Maroela Media het vroeër berig dié omstrede pastoor (58), wat op 20 April in hegtenis geneem is op aanklagte van mensehandel, het glo kerke in Port Elizabeth, Kaapstad, Johannesburg en die Verenigde Koninkryk bestuur, en het na bewering meer as 30 meisies en vroue van verskeie takke van dié kerke na ŉ huis in Umhlanga, KwaZulu-Natal, geneem waar hy hulle glo seksueel misbruik het. Hy staar nagenoeg 22 klagte van mensehandel en seksuele misbruik in die gesig. Sy aansoek om borgtog is verlede maand geweier toe landdros Thandeka Mashiyi bevind het hy is ŉ vlugrisiko en sou waarskynlik met staatsgetuies inmeng.